b'\n_START_ARTICLE_\nZlonamerna programska oprema\n_START_SECTION_\nPrikrivanje\n_START_PARAGRAPH_\nU\xc4\x8dinkovitost zlonamerne programske opreme je odvisna od tega, kako prikrito se ji uspe namestiti v \xc5\xbertvin sistem. Programerji v ta namen uporabljajo \xc5\xa1tevilne taktike, katerih cilj je pridobiti uporabni\xc5\xa1ke pravice za spreminjanje klju\xc4\x8dnih datotek ali sistemskih nastavitev ter zaobiti za\xc5\xa1\xc4\x8dito. Sodobni zlonamerni programi postajajo vse bolj kompleksni in zdru\xc5\xbeujejo mnogo razli\xc4\x8dnih re\xc5\xa1itev v ta namen. Taktike sodijo v dva glavna sklopa: programerski in socialni._NEWLINE_Programerske re\xc5\xa1itve izkori\xc5\xa1\xc4\x8dajo luknje v sistemski za\xc5\xa1\xc4\x8diti za pridobitev pravic, ki jim omogo\xc4\x8dijo delovanje. T.i. rootkiti spremenijo osnovne nastavitve operacijskega sistema, kar omogo\xc4\x8di denimo pridobitev administratorskih pravic, skrivanje delovanja programa v seznamu procesov in za\xc5\xa1\xc4\x8dito lastnih datotek pred branjem ali brisanjem. Poleg tega lahko omogo\xc4\x8dijo nepoobla\xc5\xa1\xc4\x8den dostop do sistema drugim programom tako, da vzpostavijo \xc2\xbbstranska vrata\xc2\xab\xc2\xa0(backdoor), s katerimi se zaobide normalen proces avtentikacije. \xc4\x8ce delujejo na ravni nalagalnika, jih je izredno te\xc5\xbeko izslediti. Poleg tega ve\xc4\x8dina tovrstnih programov \xc5\xbee vsebuje pametne mehanizme za izogibanje odkrivanju, kot so preu\xc4\x8ditev \xc5\xbertvinega sistema pred namestitvijo, spreminjanje lastnega digitalnega podpisa in delovanje v omejenih \xc4\x8dasovnih intervalih._NEWLINE_Tehnike socialnega in\xc5\xbeeniringa vklju\xc4\x8dujejo pristope, kot so spletno ribarjenje (phishing) in izkori\xc5\xa1\xc4\x8danje \xc5\xa1ibkih gesel za pridobitev dostopa.'